### Beslutning

Godkendt.

### Sagsfremstilling

## Resume og sagens baggrund

Kuben Management søger på vegne af Kalundborg almennyttige Boligselskab om godkendelse af låneoptagelse, garanti og huslejeforhøjelse, i forbindelse med ekstraordinære renoveringsarbejder- og forbedringsarbejder i afd. Rosenhaven. Der søges om et 30-årigt fastforrentet realkreditlån på 30,9 mio. kr. hos Nykredit til finansiering af tagudskiftning.

## Indstillinger

Direktøren indstiller, at

1. der godkendes et 30-årigt realkreditlån på 30,9 mio. kr. med kommunegaranti.
2. der godkendes en lejeforhøjelse på 10%.

## Behandling

Økonomiudvalget, Kommunalbestyrelsen

## Sagsfremstilling

Afdeling Rosenhaven er opført i 1980 og består af 54 familieboliger.

Renoveringsprojektet gennemføres som en ustøttet renovering i form af ekstraordinære vedligeholdelsesarbejder, der omhandler udskiftning af eksisterende eternittag til tagpap herunder efterisolering af tagrum.

*Husleje*

På det ekstraordinære afdelingsmøde, afholdt den 19. marts 2025, blev der godkendt en huslejestigning på 9,34% som følge af renoveringen. Huslejestigningen er beregnet på baggrund af budgettal og nuværende renteniveau. Beboerne har herudover godkendt en afvigelse på denne stigning med op til 10%.

Organisationsbestyrelsen har den 31. marts 2025 godkendt renoveringsprojektet og de heraf følgende huslejekonsekvenser. Organisationsbestyrelsen har besluttet at yde et årligt tilskud fra dispositionsfonden på 1,0 mio. kr. i de første 10 år af lånets løbetid. Renoveringen medfører en årlig driftsbesparelse på 0,5 mio. kr.

*Garanti*

I forbindelse med låneoptagelsen har Nykredit foretaget en foreløbig garantiberegning, som viser et behov for en kommunal garanti på 23,19% på lånet.

## Økonomiske konsekvenser

Garantien vil kun få konsekvenser for Kalundborg Kommune, hvis Kalundborg almennyttige Boligselskab ikke er i stand til at betale sine forpligtigelser på lånet i garantiperioden. Garantien belaster ikke den kommunale låneramme.

### Sagens forløb

21/05/2025 Økonomiudvalget
Anbefales.